Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Burlatako Udalaren 2022ko langileria, kontratazio publikoa eta dirulaguntzak

2022ko otsaila

Aurkibidea

[I. Introducción 3](#_Toc158034709)

[II. Objetivo y alcance 4](#_Toc158034710)

[III. Opinión con salvedades 5](#_Toc158034711)

[IV. Fundamento de la opinión con salvedades 6](#_Toc158034712)

[V. Cuestiones claves de auditoria 7](#_Toc158034713)

[VI. Responsabilidad del Ayuntamiento de Burlada 8](#_Toc158034714)

[VII. Responsabilidad de la Cámara de Comptos de Navarra 9](#_Toc158034715)

[VIII. Recomendaciones más relevantes 10](#_Toc158034716)

[Apéndice 1. Ayuntamiento de Burlada 11](#_Toc158034717)

[1.1 Información general 11](#_Toc158034718)

[1.2 Actividad desarrollada 14](#_Toc158034719)

[Apéndice 2. Marco regulador 15](#_Toc158034720)

[Apéndice 3. Observaciones y hallazgos adicionales de la fiscalización de cumplimiento 16](#_Toc158034721)

[3.1 Personal 16](#_Toc158034722)

[3.2 Contratación pública del ayuntamiento 19](#_Toc158034723)

[3.3 Gastos transferencias corrientes y de capital 21](#_Toc158034724)

[3.4 Fondos Next Generation 24](#_Toc158034725)

[Alegaciones formuladas al informe provisional 25](#_Toc158034726)

[Contestación de la Cámara de Comptos a las alegaciones presentadas al informe provisional](#_Toc158034727)

I. Sarrera

Kontuen Ganberak, abenduaren 20ko 19/1984 Foru Legeari eta 2023ko bere jarduketa-programari jarraikiz, langileen, kontratazio publikoaren eta dirulaguntzen arloan Burlatako Udalari 2022ko ekitaldian aplikatzekoa zaion legeria betetzearen fiskalizazioa egin du.

Landa-lana 2023ko urrian eta azaroan egin zuen auditoria-teknikariz eta auditore batez osatutako lantalde batek, Kontuen Ganberako zerbitzu juridiko, informatiko eta administratiboen laguntzarekin.

Nafarroako Kontuen Ganbera arautzen duen 19/1984 Foru Legearen 11. artikuluan ezarritakoaren arabera, lan honen emaitzak Burlatako Udaleko alkateari jakinarazi zitzaizkion, alegazioak aurkez zitzan. Ezarritako epean alkateak alegazioak aurkeztu ditu, eta txosten honetan jaso dira, Ganbera honen erantzunarekin batera.

Eskerrak eman nahi dizkiegu Burlatako Udaleko langileei, lan hau egiteko eman diguten laguntzarengatik.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitzaren biribiltzea, eta ez datu biribilduen batura.

II. Helburua eta norainokoa

Gure lanaren helburua da iritzia ematea ea honako gai hauei dagokienez Burlatako Udalak 2022ko ekitaldian zehar egindako jarduerak bat datozen, alderdi esanguratsu guztietan, aplikatzekoa den arau-esparruarekin:

* Langileria: alderdi orokorrak, nominen ordainsarien analisia eta enplegu publikoa egonkortzeko prozesuaren berrikuspena.
* Kontratazio publikoa: kontratazioa munta txikiko araubidean eta kontratu egokirik gabeko prestazioak.
* Zuzeneko emakidaren araubidearen bidezko dirulaguntzak.
* Diru-zuzkidura Udaleko talde politikoei.

Era berean, Udalak emandako datuen arabera, zenbatu egin ditugu Next Generation Funtsetatik jasotako dirulaguntzak eta horiei lotutako gastuak.

Fiskalizazioaren norainokoak barne hartzen ditu txosten honen 3. gehigarrian aipatzen diren laginetan berrikusitako eragiketak.

Gure lanaren norainokoak ez ditu barne hartzen erakunde autonomoak eta Udalaren menpeko gainerako erakundeak.

Fiskalizazioaren denbora-norainokoa 2022ko ekitaldiari dagokio, baina beste ekitaldi batzuei buruzko beharrezko egiaztapenak egin dira, ezarritako helburuak hobeki lortzeko.

III. Iritzia, salbuespenekin

Nafarroako Kontuen Ganberak, abenduaren 20ko 19/1984 Foru Legeak esleitzen dizkion eskumenak erabiliz, legezkotasun-fiskalizazio bat egin du Burlatako Udalaren 2022ko ekitaldiko langileriari, kontratazio publikoari eta dirulaguntzei buruz.

Gure ustez, eta gure lanaren norainokoa aintzat hartuta, gure txostenaren “Iritziaren oinarria, salbuespenekin” atalean azaldutako zertzeladen eraginengatik izan ezik, langileen, kontratazio publikoaren eta dirulaguntzen arloan Burlatako Udalaren 2022ko ekitaldiari dagozkion jarduera aztertuak bat datoz, alderdi esanguratsu guztietan, funts publikoen kudeaketari aplikatzekoa zaion araudiarekin.

IV. Iritziaren oinarria, salbuespenekin

Ondasun eta zerbitzuetan egindako gastu arrunten kontratazio publikoaz bezainbatean, hauteman dugu Udalak 0,86 milioiko gastua egin zuela (2. kapituluko gastuaren ehuneko 24) hamar kontratistarekin hainbat prestaziorengatik, baina ez ditu legez eskatutako lizitazio-prozedurak egin kontratuen balio zenbatetsia kontuan hartuta. Aipatu gastuaren ehuneko 83 gas- eta elektrizitate-hornidurei dagozkie.

Fiskalizazioa egin dugu kanpo-kontroleko erakunde publikoen funtsezko fiskalizazio-printzipioei jarraituz eta, zehazkiago, legezkotasuna betetzeari buruzko fiskalizazioen gaineko ISSAI-ES 400 arauari jarraituz, bai eta kanpo-kontroleko organoen fiskalizazio gida praktikoei (GPF-OCEX) jarraituz ere. Arau horien indarrez dugun erantzukizuna aurrerago deskribatzen da, txosteneko “Kontuen Ganberaren erantzukizunak” atalean hain zuzen ere.

Legezkotasuna betetzeari buruzko fiskalizazioan aplikatu behar ditugun eskakizun etikoekin eta independentzia babestearen arlokoekin bat, entitatearekiko independenteak gara, fiskalizazio publikoaren jarduerari buruzko araudiak exijitzen duen bezala.

Gure ustez, lortu dugun auditoria-ebidentziak behar adinako eta behar bezalako oinarria ematen du gure iritzia salbuespenekin adierazteko.

V. Auditoretzako gai giltzarriak

Auditoretzako gai giltzarriak dira gure iritzi profesionalaren arabera munta handiena izan dutenak aztertutako aldiko legeriaren betetzeaz egin dugun fiskalizazioan. Auzi horiek jorratu ditugu egin dugun fiskalizazioaren testuinguruan, eta ez dugu horiei buruzko iritzi bereizirik adierazten.

Txosten honetako “Iritziaren oinarria, salbuespenekin” atalean azaldutako alderdiak salbu, erabaki dugu gure fiskalizazioan ez dagoela jakinarazi beharreko gai giltzarririk.

VI. Burlatako Udalaren erantzukizuna

Burlatako Udalaren Idazkaritzak eta Kontu-hartzailetzak bermatu behar dute fiskalizatutako arloetako jarduerak bat datozela aplikatu beharreko araudiarekin.

Era berean, Udalaren erantzukizuna da beharrezkotzat jotzen dituen barne-kontroleko sistemak ezartzea, bermatuko dutenak egindako jardueran ez dagoela ezer legez kanpokorik.

VII. Nafarroako Kontuen Ganberaren erantzukizuna

Gure helburuak honako hauek dira: arrazoizko segurtasun bat lortzea Udalak 2022ko ekitaldian fiskalizatutako gaietan egindako jardueretan ez-betetze esanguratsurik ez egoteaz, eta betetzearen fiskalizazio-txosten bat egitea, gure iritzia jasotzen duena.

Zentzutasunezko ziurtasuna ziurtasun maila handia da, baina horrek ez du bermatzen fiskalizazio publikoaren jarduerari buruzko araudiari jarraikiz egindako fiskalizazio batek beti harrapatuko duenik muntazko ez-betetze bat, halakorik egonez gero. Ez-betetzeak iruzur edo akatsen ondorio izan daitezke, eta materialtzat jotzen dira Kontuen Ganbera honen irizpideak aplikatuta.

Kanpo kontroleko organoen fiskalizazio-jarduerari buruzko araudiari jarraituz eginiko fiskalizazio baten atal gisa, gure irizpide profesionala aplikatzen dugu, eta eszeptizismo profesionaleko jarrerari eusten diogu auditoretza osoan zehar. Gainera:

* Iruzur edo akatsen ondoriozko ez-betetze muntazkoetarako arriskuak identifikatu eta baloratzen ditugu, auditoretza-prozedurak diseinatzen eta aplikatzen ditugu arrisku horiei erantzuteko, eta auditoretza-ebidentzia nahikoa eta egokia lortzen dugu gure iritziari oinarria emateko. Ez-betetze esanguratsu bat iruzurraren ondoriozkoa denean, hori ez detektatzearen arriskua handiagoa da errorearen ondoriozkoa denean baino; izan ere, iruzurraren osagai izan daitezke kolusioa, faltsutzea, berariazko omisioak, apropos eginiko adierazpen okerrak edo barne-kontrolaren saihestea.
* Barne-kontrola dela-eta fiskalizaziorako muntazkoa den ezagutza lortzen dugu inguruabarren arabera egoki diren auditoretza-prozedurak taxutze aldera, eta ez, ordea, entitatearen barne-kontrolaren eraginkortasunari buruzko iritzirik emate aldera.
* Ebaluatzen dugu prozedurak egokiak diren, bai eta kudeaketa-organoak emandako informazioaren arrazoizkotasuna ere.

Erakundearen gobernu-organoarekin harremanetan jartzen gara, besteak beste, jorratze aldera planifikatutako auditoretza-proben norainokoa eta horiek egiteko unea, auditoretzaren aurkikuntza esanguratsuak eta barne-kontrolari dagokionez fiskalizazioan zehar identifikatzen dugun edozein akats adierazgarri. Entitateko gobernu-organoari jakinarazi zaizkion zertzeladen artean, zehazten dugu zein izan diren betetzearen fiskalizazioan munta handienekoak eta, horrenbestez, auditoretzan giltzarri izan diren gaiak.

VIII. Gomendio garrantzitsuenak

Langileriari, kontratazioari eta dirulaguntzei buruz eginiko betetze-fiskalizazioko lanaren emaitza gisa, Ganbera honek gomendatzen du:

* *Adjudikazio-prozedura egokiaren bidez lizitatzea eta adjudikatzea balio zenbatetsia aintzat hartuta munta txikiko kontratazioaren prozeduraren bidez izapidetu ezin diren hornidura- eta zerbitzu-kontratu guztiak.*
* *Hiru hilez behin argitaratzea munta txikiko kontratazioaren prozeduraren bidez adjudikatzen diren kontratuak.*
* *Dirulaguntzen araudian nahitaez eskatzen den Dirulaguntzen Plan Estrategikoa onestea.*

Beste gomendio gehigarri batzuk jaso ditugu 3. gehigarrian, fiskalizazioko beste ohar eta aurkikuntza batzuei buruzkoan.

Miguel Ángel Aurrecoechea Gutiérrez auditorea arduratu da lan honetaz, eta hark proposatuta eman da txosten hau, indarrean dagoen araudiak aurreikusitako izapideak bete ondoren.

*(Ignacio Cabeza del Salvador Nafarroako Kontuen Ganberako lehendakariak digitalki sinatua alboan ageri den egunean)*

1. gehigarria. Burlatako Udala

1.1 Informazio orokorra

Burlata Iruñerrian kokatuta dagoen udalerria da. 2,15 km2-ko azalera du, eta 20.398 biztanle zeuzkan 2022ko urtarrilaren 1ean.

Udal antolamendua besteak beste organo hauek osatzen dute: Osoko Bilkurak, Tokiko Gobernu Batzarrak eta Alkatetzak. Gainera, lau batzorde informatibo daude.

Udalak, zerbitzu publikoak kudeatzeko, honako erakunde hauek sortu ditu:

* Erakunde autonomoak (EEAA aurrerantzean):

1. Kirol Patronatua
2. Kultura Patronatua

Bi erakunde autonomo horiek 2023an desagertu ziren, Toki Entitateen Erregistroan baja hartu baitzuten 2022ko abenduaren 31n.

* Merkataritza-sozietateak:

Udalak partaidetzaren gehiengoa dauka honako merkataritza-sozietate hauetan:

|  |  |  |
| --- | --- | --- |
| Enpresa | Partaidetza (%) | Xede soziala |
| Burlatako Udalaren Hirigintzako Sozietatea, SL | 100 | Hirigintza |
| Bizkarmendia elkartea SLU | 100 | 0-3 haur eskolako zerbitzua eman eta kudeatzea |
| Erripagaña Desarrollo Urbano elkartea SL\* | 51 | Etxebizitzak sustatzea eta birgaitzea |

\* Elkarte horrek gaur egun ez du jarduerarik. Behin zain dagoen auzi bat ebatzita, hura desegitea eta likidatzea aurreikusita dago.

Udalak bere kontuetan sartzen ditu erakunde autonomoak eta sozietate publikoak.

BURLATAKO UDALA

ADMINISTRAZIOAREN SEKTORE PUBLIKOA

ERAKUNDE AUTONOMOAK

KIROL PATRONATUA

KULTUR PATRONATUA

ENPRESEN SEKTORE PUBLIKOA

BURLATAKO UDALAREN HIRIGINTZAKO SOZIETATEA SL

% 100

BIZKARMENDIA SLU

% 100

ERRIPAGAÑA DESARROLLO URBANO SL

% 51

2022ko ekitaldia ixtean, Udalaren funtsezko datu ekonomikoak honako hauek ziren:

* Administrazioaren Sektore Publikoa:

|  |  |  |  |
| --- | --- | --- | --- |
| Entitatea | Aitortutako eskubideak | Aitortutako betebeharrak | Langileak,  2022-12-31n\* |
| Udala | 18.084.884 | 17.201.274 | 161 |
| Kirol Patronatua | 545.437 | 805.040 | 34 |
| Kultur Patronatua | 2.489.502 | 2.667.577 | 4 |
| - Bateratzearen doitzeak | -1.046.694 | -1.046.694 |  |
| Bateratua, guztira | 20.073.129 | 19.627.198 | 199 |

\* Enplegu sozial babestuko 9 langile barne hartzen ditu, eta 21 langile enplegatuta daude “Interes Orokor eta Sozialeko Obrak” programan, Nafarroako Enplegu Zerbitzuaren finantzaketarekin.

2022an, Udalak transferentzia arruntei dagozkien 854.718 euro eman zizkien erakunde autonomoei, eta kapital-transferentziei dagozkien 191.976 euro.

* Enpresen sektore publikoa

|  |  |  |  |  |  |  |
| --- | --- | --- | --- | --- | --- | --- |
| Sozietate publikoa\* | Negozio-kopuru garbia | Ekitaldiko emaitzak | Udalaren dirulaguntzak\*\* | Epe luzeko zorpetzea | Ondare garbia | Batez besteko plantilla, 2022 |
| Burlatako Udalaren Hirigintzako Sozietatea, SL | 214.111 | -123.186 | 82.634 | 0 | 12.336.989 | 1 |
| Bizkarmendia elkartea SLU | 553.762 | 0 | 0 | 0 | 3.129 | 20 |

\* Kontuen Ganberak ez ditu ikuskatu kontu hauek.

\*\* Kapitaleko dirulaguntzak ekitaldiko emaitzetara egozteari dagokion zenbatekoa.

2022an, Udalak ez zion finantzaketarik eman sozietate horiei.

Udalak, halaber, honako mankomunitate hauetan parte hartzen du:

* Iruñerriko Mankomunitatea, eta haren bidez ematen ditu uraren ziklo integralaren zerbitzuak, hiri hondakin solidoen bilketa eta tratamendukoak, eta eskualdeko hiri garraiokoak.
* Hilarión Eslava Udal Eskolako partzuergoa. Burlata eta Atarrabiako Udalek osatzen dute partzuergoa, baina Burlatako Udalaren jabetzako eraikin batean egiten du bere jarduera.

2022ko ekitaldian, Udalak erakunde horiei egindako ekarpenak 810.730 euroko gastua ekarri zion, xehetasun hauekin bat:

|  |  |
| --- | --- |
|  | Aitortutako betebehar garbiak, 2022 |
| Iruñerriko Mankomunitatea | 480.682 |
| Hilarión Eslava Musika Eskolako partzuergoa | 330.048 |
| Guztira | 810.730 |

1.2 Egindako jarduerak

Udalak emandako informazioaren arabera, Udalak ematen dituen zerbitzu publikoak eta horiek emateko modua honako hauek dira:

|  |  |  |  |  |  |  |
| --- | --- | --- | --- | --- | --- | --- |
| Zerbitzua | Zuzeneko kudeaketa | | | Zeharkako kudeaketa:  Zerbitzu-kontratua | Mankomunitatea | |
| Udala | Erakunde autonomoak | Enpresa publikoa |
| Argiteria publikoa | | X |  |  |  |  |
| Hilerria | | X |  |  |  |  |
| Hiri-hondakinak bildu eta tratatzea | |  |  |  |  | X |
| Bide-garbiketa | | X |  |  |  |  |
| Uraren ziklo integrala | |  |  |  |  | X |
| Estolderia | |  |  |  |  | X |
| Parke publikoa | | X |  |  | X |  |
| Hiriguneetako sarbidea eta zoladura, bide publikoen eta udal-eraikinen mantentze-lanak | | X |  |  |  |  |
| Liburutegia-ludoteka | | X |  |  |  |  |
| Gizarte zerbitzuak | | X |  |  | X |  |
| Kirol-instalazioak eta kirola eta aisia sustatzea | |  | X |  |  |  |
| Bidaiarientzako hiri barruko garraio kolektiboa | |  |  |  |  | X |
| Hirigintza, eraikinen zaharberritzea eta jasangarritasuna | | X |  | X | X | X |
| Udaltzaingoa | | X |  |  |  |  |
| Suteen prebentzioa eta itzaltzea | | X |  |  |  |  |
| Kulturaren sustapena eta kultur ekipamenduak | |  | X |  |  |  |
| Ikastetxe publikoak mantentzea | | X |  |  |  |  |
| Bake Epaitegiaren mantentze-lanak | | X |  |  |  |  |
| Berdintasunaren sustapena | | X |  |  |  |  |
| Hezkuntza: 0-3 urtekoen ikastetxeak eta haur-liburutegia | | X |  | X |  |  |
| Gazteria: Gazteriaren etxea | | X |  |  |  |  |
| Etxebizitza | | X |  | X |  |  |
| Merkataritza eta azoka txikia sustatzea | | X |  |  |  |  |

2. gehigarria. Arau-esparrua

Udalari aplikatzekoa zaion arau-esparru nagusia honako hau da:

Estatuko araudia

* 7/1985 Legea, apirilaren 2koa, Toki Araubidearen Oinarriak arautzen dituena.
* 38/2003 Lege Orokorra, azaroaren 17koa, Dirulaguntzei buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.

Foru araudia eta tokikoa

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 2/1995 Foru Legea, martxoaren 10ekoa, Nafarroako Toki Ogasunei buruzkoa.
* 2/2018 Foru Legea, apirilaren 13koa, Kontratu Publikoei buruzkoa.
* 19/2022 Foru Legea, uztailaren 1ekoa, 20/2021 Legetik eratorritako egonkortze prozesuak egiteko neurriei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* Aurrekontua betearazteko oinarriak.
* Ordenantzak.

3. gehigarria. Betetzearen fiskalizazioko beste ohar eta aurkikuntza batzuk

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio-txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Orobat gehitu ditugu Udalaren kudeaketa ekonomiko-administratiboa hobetzeko beharrezkotzat hartzen diren gomendioak.

3.1. Langileak

Langile-gastuak 7,87 milioikoak izan ziren, eta ekitaldian sortutako gastu guztien % 46 egin zuten. Honako taulan ematen da gastu horren xehakapena:

|  |  |
| --- | --- |
| Kontzeptua | Aitortutako betebehar garbiak, 2022 |
| Gobernu-organoen eta zuzendaritzako langileen ordainsariak | 59.466 |
| Behin-behineko langileen ordainsariak | 53.294 |
| Funtzionarioen ordainsariak | 3.654.817 |
| Lan-kontratudun langileen soldatak | 1.375.375 |
| Kuota, prestazio eta gastu sozialak | 2.731.870 |
| Guztira | 7.874.822 |

Plantilla organikoa

2022rako Udalaren plantilla organikoa eta 2021eko abenduaren 31n zeuden langileen zerrenda 2022ko uztailaren 19an argitaratu ziren behin betiko, Nafarroako Aldizkari Ofizialean (aurrerantzean NAO). Hala ere, gero, plantilla organiko hori aldatu zen, 2023ko ekainean eta 2023ko urrian.

2023ko ekitaldian aurreko ekitaldiko aurrekontuak luzatu ziren. 2023ko aurrekontuak onetsi ez zirenez, ez zen onetsi aipatu ekitaldiko plantilla organikoa, ezta 2022ko abenduaren 31n zeuden langileen zerrenda ere.

Lanpostuak, 2022ko ekitaldia ixtean indarrean zegoen plantillaren arabera, honako hauek dira:

|  |  |
| --- | --- |
| Sailkapena | 2022 |
| Langile funtzionarioak | 135 |
| Lan-kontratudun langileak | 3 |
| Behin-behineko langileak | 1 |
| Guztira | 139 |

Plantillako lanpostuetatik, ehuneko 97 funtzionario-araubidekoak dira, ehuneko bi lan-araubidekoak, eta ehuneko bat behin-behinekoak.

Honako hau zen lanpostuen egoera 2022ko abenduaren 31n:

|  |  |
| --- | --- |
| Langileria | 2022 |
| Plantillako lanpostuak | **139** |
| Beteta | 78 |
| Hutsik | 61 |
| Lanpostu hutsen % lanpostu guztien gainean | % 44 |
| Betetako lanpostu hutsak | 57 |
| Bete diren lanpostu hutsak (%) | % 93 |
| Bete gabeko lanpostu hutsak | 4 |
| Bete gabeko lanpostu hutsak (%) | % 7 |

2022an, plantillako lanpostu guztien ehuneko 44 hutsik zeuden; horietatik ehuneko 93 aldi baterako beteta zeuden, eta gainerakoak, ehuneko zazpi, artean bete gabe. 2022ko abenduaren 31n, behin-behinekotasunaren indizea, betetako lanpostu hutsen eta modu finkoan edo aldi baterako betetako plantilla-lanpostu guztien arteko zatidura gisa kalkulatuta, ehuneko 42koa zen.

Egonkortzearen azterketa

Enplegu publikoaren egonkortze prozesua aztertu dugu aintzat harturik zer betekizun eta epe ezartzen diren uztailaren 1eko 19/2022 Foru Legean, 20/2021 Legetik eratorritako egonkortze prozesuak egiteko neurriei buruzkoan. Udalak, 2022ko urriaren 27ko Osoko Bilkuraren erabakiaren bidez, partzialki atxiki zen foru lege horren II. tituluaren aplikaziora.

Honako alderdi hauek nabarmendu behar ditugu:

* Udalak 40 lanpostu egonkortzeko lan-eskaintza publiko bat (LEP, aurrerantzean) onetsi zuen, 2022ko maiatzaren 21eko NAOn argitaratua eta, horrenbestez, araudiak ezarritako epemuga beterik, zeina 2022ko ekainaren 1a baitzen. Azkenean LEPa 39 lanpostukoa izan zen, Lan-arloko epaitegian lanpostu bat LEP horretan ez sartzea baiestearen ondorioz.
* Ondoren, lanpostu horiek betetzeko deialdiak 2022ko abenduaren 5ean argitaratu ziren, araudiaren arabera, epemugatzat 2022ko abenduaren 31 zehazten baitzuen.
* Aurreko 39 lanpostu horietatik, 36 sartuta daude merezimendu-lehiaketaren hautaketa-sisteman, eta hiru, oposizio-lehiaketaren sisteman.
* Lagin batean egiaztatu dugu ezen sartuta dauden lanpostuek bete egiten dituztela araudian ezarritako baldintzak.
* Txosten hau idazteko garaian, 36[[1]](#footnote-1) enplegatu publiko jabetu dira lanpostuaz. Gainerakoen kasuan, aurreikusita dago 2024ko martxotik urrira egitea.
* Udalak proiekzio bat egin du deitutako lanpostu guztiak betez gero eta erretiroagatiko baja posibleak kontuan hartuz gero egonen litzatekeen behin-behinekotasunaren ehunekoaz. Tasa hori ehuneko 6,9koa litzateke. Hautapen-prozesu horiek 2024ko abenduaren 31 baino lehen ebatzi beharko dira, data horretarako bete behar baita legez aurreikusitako helburua; hots, aldi baterako kontratuak egiturazko lanpostuen ehuneko zortzira murriztea.

Langileria-gastuen egiaztapenak

2022ko urrian 134 pertsonarentzat 276.502 euroko zenbatekoarekin sortzapena izan zuen nominako ordain-kontzeptuen lagin bat aztertu dugu.[[2]](#footnote-2) Zenbateko horrek aztertutako hilabeteko nominaren guztizkoaren ehuneko 75 egiten du.

Aurreko azterketan egiaztatu dugu ordainsari-kontzeptu guztiak bat datozela plantilla organikoan aurreikusitakoekin, eta pertsona bakoitzari zuzen ordaindu zaizkiola betetzen duen lanpostuaren eta inguruabarren arabera, honako egoera hauetan izan ezik:

* Bi langileri ordaindutako ordainsariak zuzenak izan badira ere, inkoherentziak hauteman ditugu ordainsari-osagarrietan, akats baten ondorioz ez baitatoz bat plantilla organikoko langile-zerrendan jasota datorren ehunekoa eta langileen zerrenda izendunaren dokumentukoa.
* “Izendapena” izeneko osagarri bat esleitu da zenbait enplegatu publikori funtzio jakin batzuk betetzea ordaintzeko, horretarako erabiliz alkatetzaren ebazpen bidezko behin-behineko izendapena. Horiek zerrenda gisa txertatu dira plantilla organikoarekin batera doan arau osagarrien dokumentuan.

Hauteman dugu behin-behineko izendapen bat ez datorrela bat 251/1993 Legegintzako Foru Dekretuaren 32. artikuluan ezarritako kasuarekin[[3]](#footnote-3), zeinak aurreikusten baitu funtzionarioak behin-behinekoz aritu ahalko direla haien maila bereko eta kategoria bereko edo goragoko lanpostu batean. Aipatu izendapen hori behin-behineko funtzioak gauzatzeko onartu da, baina ez dira lanpostu gisa konfiguratu plantilla organikoan.

* Ganbera honek 2018ko ekitaldiaz egindako txostenean nabarmendu egin genituen udaltzaingoaren presentzia kontrolatzeko sisteman agerian jarritako hutsuneak. Txosten hau emateko garaian, oraindik ere badaude hutsune horiek.

Horren guztiaren ondorioz, gomendio hauek egiten ditugu:

* *Plantilla organikoko lanpostuen zerrendan agertzen diren ordainsari-osagarrien kuantifikazioa berrikustea, langileen izen-zerrendan agertzen den informazioan inkoherentziarik egon ez dadin.*
* *Behin-behineko izendapenera jotzea lanpostuen barne-betetzea egiteko mekanismo gisa bakarrik araudian aurreikusitako kasuetan.*
* *Jardunbide egokiak ezartzea tokiko poliziako lanaldiaren kontrol eta jarraipenerako.*

3.2 Udalaren kontratazio publikoa

2022ko ekitaldiko ondasun eta zerbitzuengatiko gastu arruntak 3,58 milioikoak izan ziren, eta gastu guztien ehuneko 21 egiten dute. Honako taula honetan azaltzen da gastu-banaketa 2022an:

|  |  |
| --- | --- |
| Artikulua | Aitortutako betebehar garbiak, 2022 |
| Errentamenduak eta kanonak. | 275.775 |
| Konponketak, mantentze-lanak eta kontserbazioa. | 472.076 |
| Materiala, hornidurak eta bestelakoak | 2.740.769 |
| Zerbitzuaren ondoriozko kalte-ordainak. | 90.109 |
| Guztira | 3.578.729 |

Bestalde, 2022ko inbertsio-gastuek 3,39 milioi egin zuten. Kopuru horrek gastu guztien ehuneko 20 egiten du, jarraian azaltzen den moduan banatua:

|  |  |  |
| --- | --- | --- |
| Artikulua | Aitortutako betebehar garbiak (2022) | |
| Erabilera orokorreko azpiegitura eta ondasunetako inbertsio berriak | | 1.253.509 |
| Erabilera orokorreko azpiegitura eta ondasunak lehengoratzeko inbertsioak | | 42.610 |
| Zerbitzuen funtzionamendu operatiboari lotutako inbertsio berria | | 1.951.569 |
| Guztira | 3.390.999 | |

Gure lana munta txikiko kontratazioa eta kontratu-euskarri egokirik gabeko prestazioak aztertzea izan da, bi gastu-kapituluetan. Fiskalizazio-lagina hautatzeko, lehenik, kontratista guztien kopurua eta haien gastua bildu dugu, hala 2. kapitulurako nola 6. kapitulurako. Honako hau da informazioa:

|  |  |  |  |  |
| --- | --- | --- | --- | --- |
| Kapitulua | Kontratista-kop. | | Gastua (2022) | |
| 2. Ondasun eta zerbitzuetan egindako gastu arruntak | Lizitazio-prozedurarekin | Munta txikiko araubide berezia | Lizitazio-prozedurarekin | Munta txikiko araubide berezia |
| 12 | 424(1) | 496.602 | 3.082.127 |
| 6. Inbertsioetako gastuak | 13 | 139(2) | 2.268.848 | 1.122.151 |

(1) Horietatik, 357k ekitaldian 3.750 euro (BEZik gabe) baino gutxiagoko gastua dute.

(2) Horietatik, 11k ekitaldian 15.000 euro (BEZik gabe) baino gutxiagoko gastua dute.

Munta txikiko kontratuen araubide bereziaren bidezko gastua egin zuten kontratista guztien artean honako lagin hau hautatu dugu:

|  |  |  |
| --- | --- | --- |
| Kapitulua | Kontratista-kop. | Gastua (2022) |
| 2. Ondasun eta zerbitzuetan egindako gastu arruntak | 31 | 2.306.381 |
| 6. Inbertsioetako gastuak | 17 | 559.432 |

2. kapituluaren kasuan, hautatutako laginak munta txikiko araubide bereziaren gastuaren ehuneko 76 egiten du, eta 6. kapituluari dagokionez, ehuneko 50.

Munta txikiko kontratazioa

* 2. kapitulua: ondasun eta zerbitzuetako gastu arruntak:

Egiaztatu dugu munta txikiko kontratuen araubide bereziaren bidez izapidetutako honako prestazio hauek daudela, guztira 0,86 milioiko gastua jo zutenak. Aztertutako kontratu bakoitzaren balio zenbatetsiaren arabera, kontratazioa dagokion esleipen-prozeduraren bidez lizitatu behar zen.

|  |  |  |
| --- | --- | --- |
| Prestazioaren deskribapena | Faktura-kopuruak | Gastua (2022) |
| Argindarraren hornidura | 279 | 540.849 |
| Gasaren eta argindarraren hornidura | 69 | 173.795 |
| Lorategien mantentze-lanak | 28 | 40.112 |
| Telefonia | 343 | 30.255 |
| Banaketa eta jakinarazpenak | 5 | 24.011 |
| Lan-aholkularitza\* | 7 | 18.025 |
| Herriko jaietako garbiketa indartzea | 2 | 11.226 |
| Usoen kontrola | 12 | 10.454 |
| Aholkularitza juridikoa | 5 | 9.075 |
| Datuen babesa | 2 | 4.598 |
| Guztira | 752 | 862.400 |

\* 2022ko apirilean adjudikatu zen zerbitzua

Ez da ageri kontu-hartzailetzak eragozpenik jarri izana.

* 6. kapitulua. Inbertsio-gastuak

Kasu honetan, ikusi dugu azterturiko gastua egokiro izapidetua izan zela munta txikiko kontratuetarako araubide bereziaren bidez.

* Kontratazio hauek argitaratzea

Udalak ez du argitaratzen esleitu diren munta txikiko kontratuen hiruhileroko informazioa, esleipen-hartzailearen eta zenbatekoaren identifikazioarekin.

3.3 Transferentzia arruntetako eta kapital-transferentzietako gastuak

2022an, transferentzia-gastuak 2,36 milioikoak izan ziren; kopuru horrek gastu guztien ehuneko 14 egiten du, honela zehazturik:

|  |  |  |
| --- | --- | --- |
|  | Transferentzia arruntak | Kapital-transferentziak |
| Erakunde autonomoak | 854.718 | 191.976 |
| Nafarroako Foru Komunitatea | 3.943 |  |
| Toki entitateak | 805.594 | 5.136 |
| Enpresa pribatuak | 5.384 |  |
| Familiak eta irabazi asmorik gabeko erakundeak | 484.023 | 5.952 |
| Guztira | 2.153.662 | 203.064 |

Udalaren dirulaguntzen plan estrategikoa eta zuzeneko emakidaren araubidearen bidezko dirulaguntzak aztertu ditugu, baita udal-taldeentzako ekarpenak ere.

Dirulaguntzen plan estrategikoa

Udalak ez du dirulaguntzen plan estrategikorik, Dirulaguntzei buruzko azaroaren 17ko 38/2003 Lege Orokorrak eta Udalaren Osoko Bilkurak 2021eko uztailean onetsitako Dirulaguntzen Ordenantza Orokorrak kontrakoa agintzen badute ere.

Dirulaguntzen lagin baten azterketa

Udalak emandako informazioaren arabera, zuzeneko emakidaren araubidezko dirulaguntzak 2022an honako hauek izan ziren:

|  |  |  |
| --- | --- | --- |
| Dirulaguntza | Behin betiko kreditua | Aitortutako betebehar garbiak (2022) |
| Katu-koloniak mantentzeko hitzarmena | 5.500 | 4.338 |
| Oxfam Intermonek “Elikagaien segurtasuna eta ekoizpen-kateamendua Guatemalako korridore lehorrean” | 6.000 | 6.000 |
| Medicus Mundi | 200 | 200 |
| Arua elkartasuna | 687 | 687 |
| Cáritas, San Blas parrokia | 400 | 400 |
| Cáritas, San Joan parrokia | 1.936 | 1.936 |
| Coopera GGKEa, “SOS Ukraina proiektuan garapenerako lankidetza egiteko gazteak” | 12.500 | 12.500 |
| Guztira | 27.223 | 26.061 |

Honako lagin hau aztertu dugu:

|  |  |
| --- | --- |
| Onuraduna | Zenbatekoa, 2022 |
| Katu-koloniak mantentzeko hitzarmena | 4.388 |
| Coopera GGKEa, “SOS Ukraina proiektuan garapenerako lankidetza egiteko gazteak” | 12.500 |
| Guztira | 22.888 |

Aurreko azterketatik honako akats hauek egiaztatu ditugu:

* Katu-koloniak mantentzeko hitzarmena. Espedientean ez dago jasota alor kudeatzaileak egindako txostena, onuradunak aurkeztutako justifikazioari buruz egindako egiaztapenen berri ematen duena.
* Coopera GGKEa “SOS Ukraina proiektuan garapenerako lankidetza egiteko gazteak”. Udalak eta GKEak sinatutako hitzarmenean ezartzen da horrek aurkeztu beharko duela diruz lagundutako jarduerarekin zerikusia duten gastuen eta diru-sarreren justifikazio-kontua. Gastuen xehetasun bat baino ez da aurkeztu, eta Ganberak eskatuta, fakturak edo dokumentu baliokideak aurkeztean ez da eskatu jarduerari lotuta egon daitezkeen diru-sarreren egiaztapena.
* Azterturiko dirulaguntzen ematea ez da argitaratu Dirulaguntzen Datu Base Nazionalean.

Gure ondorioak aintzat hartuta, VIII. epigrafean jada formulatutako gomendioez gain, hauxe gomendatzen dugu:

* *Dirulaguntzak arautzen dituzten hitzarmenetan ezartzen den agiri bidezko justifikazio guztia eskatzea, dirulaguntzen ordenantza orokorrak eskatzen duen bezala.*
* *Onuradunek gastuak eta diru-sarrerak justifikatzeko txantiloiak egitea, araudian ezarritakoaren arabera aurkeztuko direla bermatzeko.*
* *Zuzeneko araubideko dirulaguntzen ematea Dirulaguntzen Datu Base Nazionalean argitaratzea.*

Udaleko talde politikoendako diru-zuzkidurak

2022an, Udal-taldeendako diru-zuzkidurek 17.600 euro jo dute, xehetasun hauekin bat:

|  |  |  |  |  |
| --- | --- | --- | --- | --- |
| Udal-taldea | Zinegotzi kopurua | Diru-kopuru finkoa | Diru-kopuru aldakorra\* | Diru-kopurua 2022an, guztira |
| Navarra Suma | 5 | 100 | 5.000 | 5.100 |
| Euskal Herria Bildu | 4 | 100 | 4.000 | 4.100 |
| PSN-PSOE | 4 | 100 | 4.000 | 4.100 |
| Cambiando Burlada – Burlata Aldatuz | 2 | 100 | 2.000 | 2.100 |
| Podemos | 1 | 100 | 1.000 | 1.100 |
| Geroa Bai | 1 | 100 | 1.000 | 1.100 |
| Guztira | 17 | 600 | 17.000 | 17.600 |

\*Diru-kopuru aldakorra Udalaren talde politiko bakoitzeko kide kopuruarekiko proportzionala da

Zuzkidura horien zenbatekoa 2019ko uztailaren 25eko Osoko Bilkuraren erabakiaren bidez araututa dago. Ekarpen horiek aztertuta, honako alderdi esanguratsu hauek azpimarra ditzakegu:

* Zuzkidurak taldeek adierazitako banku-kontuetara transferitzen dira, eta ez da eskatzen taldeak dagokion alderdi politikoaz bestelako IFK eta banku-kontu propioa edukitzea. Hala ere, 2023an betekizun horiek eskatu ziren.
* Udalak jakinarazten duenez, Osoko Bilkurak ez du inoiz eskatu kontabilitate-aurkezpenik, nahiz eta taldeak behartuta dauden kontabilitatea mantentzera, hala dioenez Toki-araubidearen Oinarriei buruzko apirilaren 2ko 7/1985 Legeak. Era berean, kontu-hartzailetzak ez du horri buruzko inolako egiaztapenik egin.
* Udalaren araudia zuzkiduren zenbatekoa zehaztera mugatzen da. Ez ditu zehazten taldeen betebeharrak kontabilitatearen eta kontuak ematearen arloan.

Aintzat hartu behar da diru-esleipen horiek izaera finalista dutela, eta xede dutela taldearen funtzionamendua erraztea haren udal jarduera korporatiboan, eta, funts publikoak diren aldetik, horien erabilera justifikatuta eta fiskalizatuta egon behar duela. Ildo horretan, Toki-araubidearen Oinarriei buruzko apirilaren 2ko 7/1985 Legeak udal-taldeak behartzen ditu berariazko kontabilitatea egitera eta hura Udalaren Osoko Bilkuraren eskura jartzera udalbatzak eskatutakoan.

* Diru-kopuru finkoak eta aldagarriak onesten dituen Osoko Bilkuraren akta Udalaren webgunean argitaratzen bada ere, dirulaguntza horien urteroko ematea eta banaketa gardentasun atarian argitaratu beharko litzateke.

Azterketa honen ondorioz, honako gomendio hauek egiten ditugu:

* *Udal-taldeen finantzaketaren justifikaziorako araubidea garatzea, zehaztuta hala haien zuzkidura ekonomikoen xedea nola formazko eta prozedurazko gainerako betekizunak, baita justifikazio-kontua jakitera ematea Osoko Bilkurari, gutxienez urtean behin, kontu-hartzailetzak hura fiskalizatu aurretik.*
* *Udal-taldeei egindako zuzkidura ekonomikoak Gardentasun Atarian argitaratzea, talde bakoitzari dagokion zenbatekoa zehaztuta.*

3.4 Next Generation funtsak

Europar Batasunak estatu kideen multzoari baliabideak bideratzea erabaki zuen, Next Generation funtsen bitartez, COVID-19aren pandemiaren eragina samurtzeko eta ekonomiaren suspertzeari bultzada emateko.

2023an, aipatu funtsek finantzatutako bi proiekturi dagozkion 812.624 € euro jaso ditu Udalak. Txosten hau egiteko egunera arte, honako hau da proiektu horietako bakoitzaren banakapena:

|  |  |  |  |  |
| --- | --- | --- | --- | --- |
| Elizgibela kiroldegia eraberritu, zabaldu eta hobetzeko lanak | 2021 | 2022 | 2023 | Guztira |
| Gastuak | 2.580.620 | 19.733 |  | 2.600.353 |
| Diru-sarrerak | - | - | 806.414 | 806.414 |
| Oinarrizko Gizarte Zerbitzuen Modernizazio Digitala proiektua | 2021 | 2022 | 2023 | Guztira |
| Gastuak | 741 | 8.034 |  | 8.775 |
| Diru-sarrerak |  |  | 6.210 | 6.210 |

Behin-behineko txostenari aurkeztutako alegazioak

**UDAL-TXOSTENA, BURLATAKO UDALAREN 2024. URTEKO EKITALDIARI BURUZKO FISKALIZAZIO-TXOSTENAREN ZIRRIBORROARI BURUZKOA.**

Burlatako Udalaren 2024ko ekitaldiari buruz Kontuen Ganberak egindako fiskalizazio-txostenaren zirriborroa jasota, eta Udal honek bertan jasotako gomendioak praktikan jartzea interesgarria ez ezik komenigarria ere jotzen duen arren, zenbait zehaztapen egin behar ditugu udal honen egoera ulertzen laguntzeko.

**Kontratazioari dagokionez:**

IV. puntuan, IRITZIAREN OINARRIA, SALBUESPENEKIN atalari (5. or.) dagokionez,

adierazi behar dugu gastu arruntez bezainbatean lizitatu ez diren kontratuen zenbatekoaren zati handiena hornidura-kontratuei dagokiela (elektrizitatea, gasa, telefonia). 713.800 euro, 2. kapituluko aitorturiko betebehar garbien 3.578.729,02 euroetatik.

Kontratazio-arlo oso konplexuetako eta zailtasun tekniko handiko kontratuak dira, hala nola energia elektrikoa, gasa eta telefonia. Gaur egun, Udalak ez du gaitasunik horien lizitazioa baliabide propioekin kudeatu ahal izateko. 2022an, udal-teknikariek proposatuta, kontratazio zentralizatu batera jotzeko aukera planteatu zen, Espainiako Udalerrien eta Probintzien Federazioak lizitatu zuen esparru-akordio bat baliatuta, baina ez zen onartu. Aurten aukera hori berriz aztertuko da.

Telefonia- eta Internet-zerbitzuaren kasuan, Udalak aurretiazko lanak egin zituen 2023ko ekitaldian zehar balizko lizitazio bat egite aldera. Zehaztapen teknikoak egiteko kanpoko aholkularitza beharrezkoa da, eta Animsa entitate instrumentalari aurrekontua eskatu zaio zehaztapen teknikoak idazteko.

Bestalde, **GOMENDIO GARRANTZITSUENAK** izeneko VIII. puntuan, jakitera ematen da Udal honek horiei men eginen diela.

Jakitera ematen da kontratuak ez zirela **hiru hilez behin argitaratzen** hori ez zelako lehenesten eta informazioa arintasunez lortzeko zailtasun teknikoak zeudelako; izan ere, datuak eskuz bereizi behar ziren, eta hori lan zaila da. Hala ere, hilabete honetan jada argitaratuko dira 2023ko datuak, eta hiru hilez behin argitaratzea txertatu egin da antolaketa eta kudeaketa administratiboan.

Era berean, Animsa entitate instrumentalari eskaera bat egin zaio, tresna erabilgarri bat sor dezan informazio hori erraz eta automatikoki lortu ahal izateko, eta, horrela, gizakiek egindako akatsak gertatzeko arriskua ezabatzeko.

Munta txikiko zenbatekoaren muga gainditzen duten **kontratuen lizitazioez** bezainbatean, alde batetik adierazi behar da 2019tik Udalak identifikatu egin zituela lizitatu behar ziren kontratuak eta espresuki luzatu behar zirenak, eta zerrenda bat sortu zela lizitazioak lehenetsi eta antolatzeko eta espedienteak prestatzeko; hori horrela, eta Ganberak ikusi ahal izan duenez, urte hauetan kontratu asko erregularizatu dira. Beraz, Udala horretaz jabeturik zegoen; izan ere, txostenak aipatzen dituen kontratu gehienak duela zenbait urte sartuta daude erabiltzen den erregularizatu beharreko kontratuen zerrendan.

Bestalde, Udal honek jasota utzi nahi du Udalaren tamaina dela-eta munta txikikotzat hartuko liratekeen kontratu asko dituela, baldin eta urtea erreferentzia gisa hartzen badugu; aitzitik, urtez urte ematen diren zerbitzu edo hornidura errepikakorrak direnez, lizitazioaren xede izan behar dute. Zenbateko txikiko kontratazio mota horren konplexutasuna adierazi behar dugu, non eta esparru pribatuetan zeinetan prozeduren bidezko kontratazio publikoa ia ez den existitzen eta askotan enpresentzat interes gutxikoa den. Udal honek horrelako kontraturen bat lizitatu du, garabi-zerbitzuarena, esaterako. Lan administratibo handia ekarri du, baina eman gabe geratu da enpresen interes faltagatik.

Kontu-hartzailetzak ez du **eragozpen-oharrik** egin, baina egunerokoan eta aurrekontuak, aurrekontu-aldaketak eta kontuak onesten diren batzordeetan informatu egiten du kontratazioaren eta diruz lagundutako jardueren inguruko egoera guztiaz. Horrez gain, kontratu txikiak onesteko erabaki jakin batzuetan ohartarazpen hori ikus daiteke. Bai kontu-hartzailetza, bai idazkaritza, modu aktiboan ari dira hainbat kontraturen erregularizazioaren buru izaten, kontratu horiei lehentasuna emanez. Hala dago jasota kontrol-dokumentuan, non adierazita baitaude lizitatu beharreko kontratuak. Administrazio publiko guztientzat muga berberak egotearen ondorioz, Udal honek aise gainditzen du kontratu txikirako ezarritako muga; hori horrela, kontratu irregularren lizitazioa amaitu ez bada ere, jada erregularizatutako kontratuen lizitazioa abiatu behar da.

2023an izapidetutako kontratu txikiak eta kontrafakturak argitaratzeko lortutako informazioa aprobetxatuta, kontratazioaren eta ikusitako irregulartasunen egoeraren berri emanen zaio Osoko Bilkurari, eta ohartaraziko da eskuratzeei eta zerbitzuei dagozkien fakturak "konpondutzat" hartzen direla egoera hori zuzentzen ez den bitartean. Faktura bakoitzean banakako eragozpen-oharrak emateak araudia zorrotz betetzea ekarriko luke, baina, era berean, administrazio-lan ikaragarria. Kontu-hartzailetzak uste du egokiagoa dela denbora eta ahalegina bideratzea kontratazioak erregularizatzera eta pleguak prestatzera, eta ez banakako eragozpen-oharrak ematera, Udalean agintean egon diren udalbatza desberdinek egoera hori ezagutzen eta onartzen baitute.

**Langileriari dagokionez:**

3. gehigarria.

Langileriari buruzko (3.1 puntua) **BETETZEAREN FISKALIZAZIOKO BESTE OHAR ETA AURKIKUNTZEZ** bezainbatean, hauxe diogu:

Ganberak plantillako datuak lortu ahal izateko izan dituen zailtasunak gorabehera, aipatu nahi dugu Burlatako Udalak langile asko eta egoera konplexuak dituela, eta ez dela inolako irregulartasunik edo akatsik egon. Aurrekontu arrunta ez onesteak konplexutasun hori areagotu egiten du datuak ateratzeko orduan.

Abenduaren 31n dauden langileen zerrenda argitaratzeko aukera aztertuko da, plantilla organikoa onetsi ez bada.

18. orrialdean 33 enplegatu publikoren **lanpostu-jabetza** aipatzen da. Hala ere, lanpostuak jarri beharko luke, eta ez enplegatuak. Kopurua ez da zuzena: 36 dira, ez 33. Lanpostuen zehaztapena azaltzea proposatzen da. Hauxe da informazio osoa:

“Txosten hau idazteko garaian, deialdietan sartutako 39 lanpostuetatik 36 egonkortzearen ondorioz bete dira: 36 merezimendu-lehiaketa bidez, eta 3 oposizio-lehiaketa bidez. Aurreikuspenen arabera, 2024ko martxotik urrira bitarte amaituko dira gainerako 3 lanpostuen egonkortze-prozesuak: 1 merezimendu-lehiaketa bidez, eta 2 oposizio-lehiaketa bidez”.

**Behin-behineko izendapenez** bezainbatean, aipatu behar dugu behin-behinekotasun ehuneko altua dagoenez, zerbitzuaren beharrei plantillako langileekin arreta emateko xedez, Burlatako Udalak soldata-osagarriak esleitu dizkiela haien maila berean goragoko kategoria bateko eginkizunak betetzen ari ziren pertsonei, 251/1993 Legegintzako Foru Dekretuaren 32. artikuluan ezarritakoaren arabera. Behin-behineko izendapen guztiak Alkatetzaren ebazpen bidez eman dira, dagokion zerbitzu-burutzak txostena egin ondoren; beraz, guztiak txosten tekniko bidez bermatuta daude, eta Nafarroako Aldizkari Ofizialean argitaratu ziren, 2022ko plantilla organikoarekin batera zeuden arau osagarrien testuan. 2022ko plantilla organikoarekin batera argitaratutako izendapen guztiak amaitu dira behin ebatzita merezimendu-lehiaketak, kategoriaz igotzeko deialdiak eta egonkortze-prozesuak; beraz, behin-behineko izendapenak aldi baterako erabili ziren, aldi baterako kontratazio kopuru handiaren ondorioz eta araudiarekin bat. Txostenean adierazten da hauteman dela horietako bat ez datorrela bat 251/19932 Legegintzako Foru Dekretuaren 32. artikuluan ezarritako kasuarekin. Kasu horretan, izendapena ere aldi baterako izan zen, proiektu zehatz bat egiteko, eta maila bereko eta goragoko kategoria bateko eta ardura handiagoko lan bat zen. Lan horrek —Udalaren bideragarritasunaren eta kostuen azterlana— eskatzen zuen Udalak bere osotasunean ezagutzea eta udal tresna informatikoak erabiltzea. Merkatuan ez zen aurkitu aldi baterako proiektu hori (jada amaitua) garatzeko gai izanen zen enpresarik. Jarraitzen du eta ez da bidezkoa horretarako lanpostu bat sortzea plantillan.

**Diruz lagundutako jarduerari dagokionez:**

22. orrialdean, Dirulaguntzen laginaren azterketa atalean, egiaztatutako akatsez bezainbatean, Dirulaguntzak kudeatzen dituzten alorrak arduratzen dira kasu guztietan egiaztapen hori egiteaz, baina argi geratu da kasu guztietan ez dela horri buruzko idatzizko txostenik ematen edo justifikazio-dokumentazio guztia ez zela espediente elektronikoan sartu, baina bi laginetan argi geratu da dirulaguntzak behar bezala bideratu direla aurreikusitako xedera. Dena den, antolaketa-neurriak hartuko dira dirulaguntzen espediente guztietan jasota gera daitezen dagozkien egiaztagiriak.

Dirulaguntzen ematea argitaratzeari dagokionez, aginduak eman dira 2022ko eta hurrengo urteetako dirulaguntza izendun guztiak argitaratzeko.

**Talde politikoei emandako dirulaguntzez bezainbatean:**

Talde politikoei emandako dirulaguntzez bezainbatean, 2024ko aurrekontua egiten ari garela aprobetxatuz, gobernu-taldeak konpromisoa hartzen du aurrekontua betearazteko oinarrietan jasotzeko dirulaguntza horiek justifikatzeko prozedura.

Fiskalizazio-txostenaren zirriborroa dela-eta ohar gehiagorik egiteko ez dugu; zure eskura nago Burlatako Udalak dauzkan baliabideak hobetu eta optimizatzeko elkarrekin lan egiteko, behar den guztietan. Agur bero bat.

Burlatan, 2024ko otsailaren 5ean.

Alkatea: Berta Arizkun Gonzalez andrea

Behin-behineko txostena dela-eta aurkeztutako alegazioei Kontuen Ganberak emandako erantzuna

Eskerrak ematen dizkiogu Burlatako Udaleko alkateari aurkeztutako alegazioengatik. Horiek txosten honetan jasotzen dira, ganbera honek emandako erantzunarekin batera.

Onartu egin da enplegu publikoaren behin-behinekotasunari aurre egiteko egonkortzearen ondoriozko prozesuetan lanpostuaz jabetu diren langileen kopurua zuzentzeari buruzko alegazioa. Gainerako alegazioak egindako fiskalizazioaren azalpena dira, eta ez dute horren edukia aldatzen; beraz, behin-behineko txostena behin betiko bihurtzeko erabakia hartu da.

Iruñean, 2024ko otsailaren 6an

Nafarroako Kontuen Ganberako lehendakaria: Ignacio Cabeza del Salvador

1. Alegazioetako **“langileei dagokienez”** apartatuaren laugarren paragrafoak aldatutako testua. [↑](#footnote-ref-1)
2. Oinarrizko soldata, antzinatasuna, gradua eta lanpostuaren osagarriak, maila, behin-behineko izendapena eta prestasuna. [↑](#footnote-ref-2)
3. 251/1993 Legegintzako Foru Dekretua, Nafarroako Administrazio Publikoen zerbitzuko Langileen Estatutuari buruzkoa. [↑](#footnote-ref-3)